Waarskuwing vir rowwe seetoestande uitgereikArgieffoto Die Nasionale Seereddingsinstituut (NSRI) het Woensdag ŉ beroep op die publiek gedoen om uiters versigtig te wees te midde van waarskuwings van rowwe seetoestande, stormtoestande en stormsterkte winde rondom die land se kuslyn. Craig Lambinon, woordvoerder van die NSRI, het gesê die waarskuwing, wat deur die Suid-Afrikaanse Weerdiens uitgereik is, gaan gepaard met die volmaan-springgety wat Woensdag sy piek bereik en vir die volgende vyf tot ses dae kan voortduur. “Die weerdiens monitor weerdata en sal sy waarskuwings daarvolgens aanpas,” het Lambinon gesê. Die springgety gaan gepaard met hoër hoogwater en laer laagwater wat kan lei tot ­sterker sleurstrome. Die NSRI doen ŉ beroep op mense wat watersport beoefen, bootvaarders, roeiers, swemmers en hengelaars om tydens stormtoestande versigtig te wees. “Hou weerwaarskuwings dop, programmeer die noodnommer 112 op jou selfoon en gaan net in of op die see as dit absoluut noodsaaklik is,” het hy gesê.